Gebaretaal dalk binnekort amptelike taal in SAFoto: Lifeprint Gebaretaal kan binnekort Suid-Afrika se 12de amptelike taal wees, soos aanbeveel deur die parlement se grondwetlike hersieningskomitee, het die Pan-Suid-Afrikaanse Taalraad, Donderdag gesê. “Die komitee beveel aan dat artikel 6(1) en 5(1) gewysig word om Suid-Afrikaanse gebaretaal as ŉ amptelike taal in te sluit. Die komitee aanvaar die feit dat die kwessie al lankal agterstallig is,” het Rakwena Monareng, uitvoerrende hoof van die taalwaghond, gesê. “Na verwagting sal die parlement die nodige formaliteite hanteer om die wysiging in die Grondwet te fasiliteer.” Monareng het gesê dit is ŉ positiewe reaksie vir die dowe gemeenskap en die hele land, veral vir diegene wat graag gebaretaal wil aanleer. Pansat is verantwoordelik daarvoor om alle Suid-Afrikaanse tale te bevorder, insluitend dié wat vir godsdienstige doeleindes gebruik word. Die land het 11 amptelike tale. Monareng het bygevoeg die komitee se aanbeveling vind tydens ŉ belangrike tyd plaas voor September, Maand vir die Dowes. “Die besluit sal help om foutiewe gebaretaaltolke te verhoed, wanneer dit geïmplementeer word. “Pansat glo dat, indien gebaretaal op skoolvlak geleer word, sal dit ook die uitdagings reguleer en beperk van foutiewe gebaretaaltolke, soos die persoon tydens die gedenkdiens van voormalige president Nelson Mandela in 2013. Ons glo, net soos die Grondwet sê, dat alle tale gelyk is, en dat alle tale die nodige erkenning, respek en publisiteit moet ontvang wat dit verdien. “Pansat sien uit daarna om saam met die departement van onderwys te werk om seker te maak dat daar voorsiening gemaak word dat gebaretaal ŉ sukses is en dat dit ŉ groot bydrae kan lewer vir alle burgers en diegene binne die dowe gemeenskap.”